Ek wil gesels, al is ek nie jou pappa | Netwerk24
Ek wil gesels, al is ek nie jou pappa
Johann Viljee, Bloemfontein:
In 1972 was jy een van talle jongmense wat die koffiekroeg in Bethlehem se byeenkoms bygewoon het. Jy was 'n 13-jarige aangenome kind wat jou biologiese mense wou opspoor.
Maar dis nie oor jou soektog dat jy daar was nie; meer oor jou eensaamheid.
Daardie aand, terwyl ek my getuienis gee, het ek genoem dat ek na my aangenome dogter soek. Daar was geen reaksie nie.
Ná die aand se verrigtinge het jy na my gekom en gevra: "Oom, is oom nie dalk my pappa nie?"
Ek het jou 'n paar vrae gevra en ek kon eerlik antwoord: "Nee, ek is nie jou pa nie."
Jy het bly staan en smekend gevra: "Wil oom nie maar my pappa wees nie?"
Ek is nou 76 en jou woorde bly my steeds by. Jou vraag het my diep geruk. Ek kan nie eers my antwoord onthou nie, behalwe dat ons 'n paar oomblikke daaroor gesels het en ek jou foto en 'n berig oor jou in my koerant geplaas het.
Ons het nooit weer van mekaar gehoor nie. Deur die jare het twee ander vroue my dieselfde vraag gevra: "Wil Oom nie maar my pappa wees nie?"
Niks was destyds verkeerd met jou kinderlike vraag nie. Dit bewys net hoe diep ware verlange 'n mens kan tref. Dit is 'n vraag van uiterste hoop.
Ek het 40 jaar gesoek en my dogter gevind. Sy het ook jare lank na my gesoek. Tog het ek nooit van jou of jou vraag vergeet nie.
Nou kan ek gesels; nou wil ek graag my storie met jou deel. Ek wil jou ook help as jy nog nie jou mense gevind het nie. Skryf aan my by viljee7@­gmail.com.
Al woon jy dalk nie meer in Bethlehem nie, is ek seker daar is ander in die dorp wat sal weet waar jy is.